पंजाब में कोरोना का हाहाकार, 24 घंटे में 2452 नए मामले, 56 की मौत
पंजाब में बुधवार को पिछले 24 घंटों में कोरोना वायरस से संक्रमण के 2452 नए मरीजों की पुष्टि हुई है। इसी के साथ सूबे में इस घातक वायरस से संक्रमित होने वाले लोगों की कुल संख्या बढ़कर 2,39,734 हो गई है।
चंडीगढ़: पंजाब में बुधवार को पिछले 24 घंटों में कोरोना वायरस से संक्रमण के 2452 नए मरीजों की पुष्टि हुई है। इसी के साथ सूबे में इस घातक वायरस से संक्रमित होने वाले लोगों की कुल संख्या बढ़कर 2,39,734 हो गई है। वायरस से संक्रमण के सबसे ज्यादा नए मामले जालंधर से सामने आए हैं, जबकि लुधियाना, अमृतसर और मोहाली में भी 254 से ज्यादा संक्रमित मिले हैं। पंजाब सरकार द्वारा जारी मेडिकल बुलेटिन के मुताबिक, कोरोना वायरस के चलते 56 संक्रमितों की मौत हुई है जिससे इस बीमारी के चलते अपनी जान गंवाने वाले लोगों की संख्या बढ़कर 6868 पहुंच गई है।जालंधर में सबसे ज्यादा 343 मामले सामने आएपंजाब सरकार के बुलेटिन के मुताबिक, संक्रमण का इलाज करा रहे मरीजों की संख्या बुधवार को बढ़कर 23,832 तक पहुंच गई। बुलेटिन में बताया गया है कि सबसे ज्यादा 343 नए मामले जालंधर में आए हैं, इसके बाद लुधियाना में 328, अमृतसर में 296 और मोहाली में 254 मरीजों की पुष्टि हुई है। सरकार द्वारा दी गई जानकारी के मुताबिक, संक्रमण से उबरने के बाद कुल 2,788 मरीजों को अस्पतालों से छुट्टी दी गई है। सूबे में अब तक 2,09,034 मरीज संक्रमण से मुक्त हो चुके हैं।चंडीगढ़ में मिले 266 नए कोरोना संक्रमितइस बीच पंजाब और हरियाणा की साझी राजधानी चंडीगढ़ में कोरोना वायरस के 266 नए मरीजों की पुष्टि हुई है जिसके बाद केंद्र शासित प्रदेश में कुल मामले 26,999 पर पहुंच गए हैं। चंडीगढ़ प्रशासन की ओर से जारी बुलेटिन के मुताबिक, पिछले 24 घंटे में किसी भी संक्रमित की मौत नहीं हुई है लिहाजा मृतक संख्या 379 पर स्थिर है। चंडीगढ़ में संक्रमण का इलाज करा रहे मरीजों की संख्या बढ़कर 2918 हो गई है। बुलेटिन के मुताबिक, संक्रमण को मात देने वाले 179 मरीजों को अस्पतालों से छुट्टी दी गई है, इसके बाद केंद्र शासित प्रदेश में संक्रमण मुक्त होने वाले मरीजों की संख्या 23,702 पहुंच गई है।